Ehdotus Euroopan parlamentin ja neuvoston asetukseksi (EY) yhteisön tullikoodeksista annetun asetuksen (ETY) N:o 2913/92 muuttamisesta (passitus) (97/C 337/11) (ETA:n kannalta merkityksellinen teksti) KOM(97) 472 lopull. - 97/0242(COD)

(Komission esittämä 28 päivänä syyskuuta 1997)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 28, 100 a ja 113 artiklan,

ottavat huomioon komission ehdotuksen,

ottavat huomioon talous- ja sosiaalikomitean lausunnon,

toimivat perustamissopimuksen 189 b artiklassa määrättyä menettelyä noudattaen,

sekä katsovat, että

(1) ulkoisen passitusmenettelyn tarkoituksena on helpottaa muiden kuin yhteisötavaroiden kauppaa yhteisön tullialueella; tarve käyttää kyseistä menettelyä yhteisötavaroiden viennissä vaikuttaa suhteellisen rajoitetulta ja sitä on arvioitava suhteessa hyvin erilaisiin tilanteisiin; poistamatta mahdollisuutta käyttää ulkoista passitusta kyseisessä tapauksessa asian määrittely komiteamenettelyä noudattaen vaikuttaa suotavalta,

(2) olisi määriteltävä passitusmenettelyn päättämisen käsite, joka on tarpeen menettelyn moitteettoman hallinnon, passituksesta vastaavan ja hänen takaajansa vastuun selkeän määrittelyn sekä mahdollisten tutkinta- ja kantomenettelyjen täytäntöönpanon kannalta,

(3) ottaen huomioon merikuljetuksina toteutettavan passituksen soveltamisalan muuttaminen on suotavaa poistaa merikuljetukset 94 artiklan 2 kohdan a alakohdassa säädetyistä yleistä vapautusta vakuuden antamisesta koskevien tapausten joukosta, jotta vakuus ei muodostaisi enää poikkeusta tässä tapauksessa ja jotta merireiteillä kuljetettavat lähetykset olisivat rinnastettavissa erityisesti maakuljetuksiin,

(4) tullikoodeksin 95 artikla on laadittava uudelleen, jotta yksittäinen vapautus vakuuden antamisesta sisällytettäisiin komiteamenettelyä noudattaen soveltamissäännöksiin yleisvakuuden määrittämistä koskevana yksityiskohtaisena sääntönä edellyttäen, että asianomainen toimija todettaisiin mahdollisimman luotettavaksi,

(5) koodeksin 96 artiklan 2 kohta, jossa velvoitetaan tavaroiden kuljettaja tai vastaanottaja, joka tietää tavaroiden asettamisesta passitusmenettelyyn, esittämään tavarat määrätullitoimipaikassa sekä noudattamaan passituksesta vastaavan velvollisuuksia täydentäviä tunnistamistoimenpiteitä, aiheuttaa sekaannusta passitusta koskevan lainsäädännön perusteella asianomaisia henkilöitä koskevien ja tavaroiden tuomiseen tullialueelle liittyvistä säännöksistä johtuvien heihin jo sovellettavien velvollisuuksien välillä; kyseinen säännös ei lisää mitään uutta tullivelan aiheuttavan tosiseikan ja velallisten määrittämistä koskeviin koodeksin säännöksiin; tämän vuoksi se voidaan poistaa,

(6) jäsenvaltioiden koodeksin 97 artiklan 2 kohdan perusteella täytäntöönpanemat yksinomaan kansallisen tason tai kahden- tai monenväliset yksinkertaistetut menettelyt ovat luonteeltaan hyvin erilaisia, ja ne voivat tietyissä tapauksissa olla ristiriidassa yhteisön passitusta koskevien säännösten moitteettoman soveltamisen sekä tarpeellisen toimijoiden yhdenvertaisen kohtelun kanssa; tämän vuoksi on tarpeen sisällyttää ne yhteisön lainsäädäntöön etenkin, kun uudet passitusta koskevat koodeksin soveltamissäännökset tarjoavat vastedes tulliviranomaisille ja toimijoille mittavan valikoiman mahdollisia yksinkertaistettuja menettelyjä ja suuren joustavuuden niiden täytäntöönpanossa; tämän vuoksi 97 artiklan 2 kohdan säilyttäminen ei ole enää perusteltua,

(7) yhteisön passituksessa sovellettavat vakuusjärjestelmät koskevat samalla sekä tullivelkaa että tavaroihin liittyviä muita maksuja, ja ne sisältävät erityispiirteitä, jotka liittyvät menettelyn kansainväliseen luonteeseen sekä tarpeeseen luoda tiettyä joustavuutta vakuuden määrän vahvistamisessa menettelyyn tosiasiallisesti sisältyvien riskien ja passituksesta vastaavan luotettavuuden mukaan; tämän vuoksi vaikuttaa suotavalta sisällyttää 192 artiklaan passitusta koskeva erityistapaus,

(8) vaikka koodeksin 215 artiklan nykyisen tekstin perusteella on mahdollista määrittää tullivelan syntymispaikka, siinä ei kuitenkaan säädetä, että kyseinen paikka määrittää tileihin kirjaamiseen toimivaltaisen viranomaisen; jos tullimenettelyä ei ole päätetty, kyseisen paikan määrittämistä koskeva sääntö on mukautettava tarpeeseen määrittää sen ollessa mahdollista paikka, jossa tullivelan aiheuttava tosiseikka on todella ilmennyt, ja

(9) säännösten yksinkertaistaminen ja selkeyttäminen taloudellisten toimijoiden ja tullivirkamiesten hyödyksi on Euroopan tullipassitus -toimintasuunnitelman olennainen osa,

OVAT ANTANEET TÄMÄN ASETUKSEN:

1 artikla

Muutetaan asetus (ETY) N:o 2913/92 seuraavasti:

1) Korvataan 91 artiklan 1 kohdan b alakohta seuraavasti:

"b) yhteisötavarat komiteamenettelyä noudattaen määritettävissä tapauksissa ja määritettävien edellytysten mukaisesti."

2) Korvataan 92 artikla seuraavasti:

"92 artikla

Ulkoinen passitusmenettely päätetään, kun kyseiseen menettelyyn asetetut tavarat ja niitä koskeva asiakirja esitetään määrätullitoimipaikassa kyseistä menettelyä koskevien säännösten mukaisesti."

3) Korvataan 94 artiklan 2 kohdan a alakohta seuraavasti:

"a) ilmakuljetuksissa;"

4) Korvataan 95 artikla seuraavasti:

"95 artikla

Määritetään komiteamenettelyä noudattaen ne tapaukset ja edellytykset, joissa henkilö voi saada tulliviranomaisilta vapautuksen vakuuden antamisesta yhteisön ulkoisessa passituksessa suorittamissaan kuljetuksissa."

5) Poistetaan 96 artiklasta 2 kohta, jolloin 1 kohdasta tulee sen ainoa kohta.

6) Poistetaan 97 artiklasta 2 kohta, jolloin 1 kohdasta tulee sen ainoa kohta.

7) Korvataan 192 artiklan 1 kohta seuraavasti:

"1. Jos tullilainsäädännön mukaan vakuuden antaminen on pakollista, ja jollei komiteamenettelyä noudattaen annetuista passitusmenettelyä koskevista erityissäännöksistä muuta johdu, tulliviranomaisten on vahvistettava vakuuden määrä tasolle, joka vastaa:" (loppu säilyy ennallaan)

8) Korvataan 215 artiklan 1, 2 ja 3 kohta uudella 1 kohdalla seuraavasti:

"1. Jotta voidaan määrittää toimivaltainen viranomainen tullivelan tileihin kirjaamiseen, tullivelka syntyy:

- siinä paikassa, jossa kyseisen velan aiheuttavat tosiseikat ilmenevät,

- tai, jos edellä tarkoitettua paikkaa ei voida määrittää, siinä paikassa, jossa tulliviranomaiset toteavat tavaran olevan tilanteessa, jossa tullivelka on syntynyt,

- tai, jos tavara on asetettu tullimenettelyyn, jota ei ole päätetty, ja jos paikkaa ei voida määrittää ensimmäistä tai toista luetelmakohtaa sovellettaessa komiteamenettelyn mukaisesti mahdollisesti asetetussa määräajassa, siinä paikassa, jossa tavara on asetettu kyseiseen menettelyyn tai se on tuotu yhteisön tullialueelle kyseiseen menettelyyn asetettuna."

9) Numeroidaan uudelleen 215 artiklan 4 kohta 2 kohdaksi.

2 artikla

Tämä asetus tulee voimaan . . .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.